《和姑苏刘工部昌无题三首 其一》
明代·丘吉

落花空怨五更风，江水无情日自东。只解诗中嘲阿软，宁知花里活秦宫。

进来荔子枝犹绿，洗去胭脂井尚红。多少风流多少恨，玉笙吹断月明中。

作者简介：浙江归安人，字大佑，号执柔。性澹约朴素，动遵矩矱。游眺吴越山水间，飘然远俗。善古文，尤长于诗，以温庭筠、李义山为宗。号为湖州诗人领袖，唐惟勤、张子静继之。有《执柔集》。